SEBUAH SIRI DOKUMENTARI NETFLIX
Semasa pertama kali saya melawat Kenya 30 tahun yang lalu, saya orang asing.
Ini tempat asal ayah saya
yang sudah meninggal dan tak sempat saya kenali.
Namun, saya jumpa keluarga saya dan melawat kampung asal mereka.
Saya rasa dialu-alukan.
Semasa saya dan adik saya melawat taman safari selama beberapa hari,
timbul pula perasaan lain iaitu kagum.
Di pedalaman Afrika yang tak berpenghujung,
langit yang luas terbentang
dan hidupan liar yang putus-putus.
Bertuahnya dapat melihat dunia dari sudut yang baru
dan melihat tempat asal kita semua.
Saya mahu bawa anda ke sebuah taman yang istimewa di Kenya
untuk merasa sendiri denyutan Afrika.
Belantara yang luas tanpa batas, keindahan yang menakjubkan
dan hidupan liar yang teramat banyak.
Taman Negara Tsavo.
Sebuah tempat yang rajanya ialah gajah. Semua haiwan mengetahuinya.
Di timur Afrika terletaknya Kenya,
tempat tinggal pelbagai hidupan liar dan landskap yang menakjubkan.
Tsavo terletak di bahagian selatan.
Dengan keluasan hampir 22,014 kilometer persegi,
saiznya seperti sebuah negara kecil dan merupakan taman negara terbesar Kenya.
Di barat, matahari terbenam yang tak boleh dilupakan
di sebalik gunung tertinggi Afrika, Kilimanjaro.
Menjulang tinggi merentasi tanah purba lava ,
bukit gunung berapi
dan oasis yang berkilau-kilauan.
Di timur, belukar berduri yang tidak berpenghujung…
direntasi sungai yang menyokong kehidupan.
Bersebelahannya, dinding redup Penara Yatta,
antara aliran lava terpanjang di dunia.
Sejauh mata memandang,
tanah merah terang Tsavo yang ikonik melekapkan personalitinya
pada semua hidupan yang hidup di belantara yang luar biasa ini.
Tsavo ialah tempat tinggal populasi gajah yang terbesar di Kenya.
Lebih 13,000 ekor hidup bebas di persekitaran luas ini.
Anda perlu tahu tempat yang betul untuk mencarinya.
Gajah jantan muda menyejukkan badan dengan bermandi-manda…
seperti perenang berirama di dalam coklat cair.
Sekarang bulan April. Kolam air penuh.
Hujan mungkin tidak akan turun selama enam bulan atau lebih.
Apabila meningkat usia, gajah jantan lebih suka bersendirian.
Beberapa ekor daripadanya akan menjadi gajah bergading terbesar di dunia.
Ini Lugard, dinamakan oleh renjer yang mengawasinya.
Gajah bergading besar berusia 50 tahun
dan salah satu khazanah negara Kenya.
Satu gading saja mempunyai berat melebihi 45 kilogram.
Duta alam gajah ini perlu menghadapi cabaran yang sukar…
hidup dalam kemarau yang berturut-turut, pembangunan moden
dan pemburuan haram daripada perdagangan gading haram.
Kini hanya 30 ekor gajah bergading gergasi yang tinggal di seluruh Afrika.
Sepertiga daripadanya tinggal di Tsavo.
Kebanyakannya telah mencapai usia tua.
Taman negara memainkan peranan penting dalam perlindungannya.
Beberapa bulan seterusnya, iklim melampau Tsavo
akan menguji semua haiwan di sini.
Hanya yang menyesuaikan diri dengan cuaca yang berubah pantas
akan bertahan pada musim kemarau.
Burung enggang yang lapar ini telah menemui cara yang bijak
untuk mendapatkan sarapan yang lebih besar.
Ia tak boleh dilakukan sendiri.
Sekeluarga cerpelai kerdil.
Burung enggang sudah bersedia, tapi cerpelai masih berleka-leka.
Burung enggang hanya boleh menunggu sementara cerpelai bersiap sedia.
Cerpelai takkan ke mana-mana sehingga isyarat diberikan.
Akhirnya, cerpelai bergerak.
Enggang yang kelaparan mengikut di belakang.
Cerperai yang berlari melompat-lompat menyebabkan serangga di semak keluar
dan apa yang tertinggal akan dimakan oleh enggang.
Si enggang tak perlu mencari makanan sendiri.
Cerpelai tak kisah pun.
Mencari makanan bersama memanfaatkan semua.
Terutamanya apabila persekitaran mengering
dan tak banyak tempat berlindung.
Burung enggang bertindak sebagai peninjau.
Satu panggilan dan semua bertempiaran mencari perlindungan.
Antara semua makanan,
ini adalah yang paling digemari.
Siput darat gergasi Afrika,
setiap satu menjangkau 15 cm panjang
dan merupakan siput terbesar dan terempuk di dunia.
Serta mudah ditangkap.
Siput-siput ini tak boleh bergerak pantas.
Namun, cangkerangnya sukar dipecahkan.
Cerpelai telah menghasilkan teknik yang istimewa.
Kayu digunakan seperti andas untuk menghentak dan memecahkan siput.
Tingkah laku ini hanya didapati di Tsavo dan beberapa tempat lagi.
Burung enggang tahu isyarat makanan yang sudah sedia.
Iklim kering di sini bermakna tak mudah untuk mencari makanan.
Jadi, kerjasama memastikan kedua-duanya dapat makanan yang cukup
sebelum makanan berkurangan.
Musim kemarau semakin memuncak di taman ini,
jadi bekalan yang paling diperlukan
ialah air.
Bagi melindungi salah satu haiwan paling terancam di Tsavo,
lopak air terpencil ini diisi oleh renjer.
Apabila senja menjelma, tibalah masa
untuk makhluk pemalu ini memunculkan diri.
Badak sumbu hitam,
si ibu dan anaknya.
Dengan menggunakan kamera nampak malam yang sensitif,
kami berjaya melihatnya dengan berwarna.
Si anak mengikut langkah ibunya dengan rapat.
Ikatannya sangat kuat.
Penglihatan jarak jauh badak sumbu teruk,
tapi pendengaran dan deria baunya sangat peka.
Badak mengherotkan bibir ke belakang untuk mengesan hidupan berdekatan.
Semakin banyak keluarga datang untuk minum.
Badak sumbu hitam yang dominan biasanya mempertahankan kawasannya.
Namun, ada makhluk yang lebih berani daripada yang lain.
Dahulu ada 8,000 ekor badak sumbu hitam di Tsavo.
Pada tahun 90-an dan 80-an,
penceroboh membunuh semua kecuali sepuluh ekor untuk tanduknya.
Program pembiakan telah meningkatkan populasinya melebihi 100 ekor.
Haiwan yang biasanya bersendiri ini datang untuk minum dan bermesra.
Ibu-ibu menyapa kawan.
Anak badak bertemu kawan…
dan ayah.
Namun, apabila lebih banyak jantan tiba, suasana berubah.
Pada musim kemarau, bilangan badak sumbu yang luar biasa tinggi berkumpul di sini.
Badak telah membiak dengan jayanya
sehingga kini terpaksa bersaing untuk ruang
dan pasangan.
Salah satu jantan cuba mengawan dengan si ibu yang ada anak,
tapi si ibu memberikan jawapan yang jelas.
Jantan lebih tua yang dominan tiba di lopak air itu.
Renjer memanggilnya Atoti.
Badak betina muda.
Si betina yang terlalu muda untuk mengawan tidak tertarik dengannya.
Kekecewaan menyebabkan Atoti mengganas.
Atoti menggunakan tanduknya
untuk menangkap kaki belakang si betina dan menjatuhkannya.
Badak betina lain dan anak-anak badak membuat keputusan untuk beredar.
Si betina muda berjaya lari lebih laju.
Atoti mula bertenang.
Musim kemarau berterusan
dan banyak sumber air semula jadi di taman itu kering perlahan-lahan.
Namun, ada tempat istimewa di utara yang kekal sebagai oasis.
Hutan awan tinggi di Chyulu Hill
terbit daripada dataran Tsavo Barat.
Terbentuk daripada batu gunung berapi yang berliang, ia menyerap air hujan
dan mewujudkan takungan bawah tanah.
Selama lebih 20 tahun diperlukan
untuk air meresap dan turun ke dataran di bawah.
Air itu muncul bertalu-talu sebagai…
Mata Air Mzima…
nama yang bermakna "hidup" dalam bahasa Swahili.
Mengikut anggaran, lebih 50 juta gelen air
terbit dari tanah setiap hari
dan masuk ke dalam kolam jernih yang sibuk dengan aktiviti.
Pokok buah tin membekalkan makanan kepada monyet vervet.
Ikan sesungut menanti buah jatuh di bawah.
Syurga yang melimpah-ruah
dengan makanan yang cukup untuk semua.
Namun, kolam ajaib ini
dimiliki oleh sekawan badak air sebanyak 14 ekor
dan dipertahankan oleh seekor jantan alfa yang besar.
Si alfa ini boleh tahan nafas sehingga lima minit
dan menghabiskan lebih separuh hayatnya di dalam air.
Badak ini selalunya dijumpai di kolam berlumpur,
jadi teramat jarang untuk melihat kehidupan peribadi
makhluk pemalu ini.
Setiap awal pagi, si ayah memimpin keluarganya
ke air yang lebih dalam dan sejuk.
Badak air boleh mencecah berat melebihi sebuah kereta,
tapi dalam air, badak air begitu gemalai.
Badak dewasa tidur pada waktu terhangat.
Anak-anak badak pula bermain.
Apabila keadaan terlalu riuh-rendah, badak dewasa akan mendisiplinkannya.
Tanpa badak air, kepelbagaian hidupan di sini takkan wujud
sebab badak air pembekal sesuatu yang penting di kolam ini.
Baja semula jadi.
Mungkin ini tidak berguna untuk kejernihan air…
tapi inilah benda yang mengekalkan kelangsungan ekosistem Mzima.
Ia membekalkan nutrien kepada tumbuhan dan makanan kepada serangga dan ikan…
yang mengikut badak untuk bekalan paling segar.
Bukan najis segar saja makanan
yang badak air berikan kepada ikan di Mzima.
Dengan membuka mulut, badak air menjemput ikan
ke dalam rahangnya yang besar dan kuat.
Ikan mencari sisa makanan yang melekat di celah gigi .
Ini menunjukkan tahap kepercayaan yang sangat tinggi.
Bahagian mulut yang bergesel juga membersihkan kulit,
kuku kaki, kaki merekah dan banyak lagi bahagian badak air yang penting.
Hidangan penuh sebagai pertukaran untuk rawatan kaki dan gilap.
Oasis kecil dan subur di Mata Air Mzima
membekalkan air kepada haiwan-haiwan bertuah
yang tinggal di kawasan taman ini.
Lain ceritanya buat haiwan yang hidup di kawasan tengah yang gersang.
Gajah mempunyai ingatan tajam yang memimpinnya ke kawasan
makanan dan minuman ditemui pada musim kemarau lepas.
Namun, di tengah taman, gajah berdepan halangan yang menggentarkan.
Tsavo terbahagi kepada dua bahagian
iaitu Timur dan Barat,
dipotong di tengah dengan jalan raya dan landasan kereta api.
Jalan raya yang sibuk bahaya untuk hidupan liar
yang bergerak antara dua taman ini.
Pada tahun 2017, landasan kereta api baru disiapkan bersebelahan yang lama,
menghubungkan pelabuhan terbesar Kenya, Mombasa, dengan ibu kotanya, Nairobi.
Benteng yang curam dan pagar menghalang haiwan daripada merentasi landasan
dan menyekat pergerakannya.
Haiwan hanya boleh menyeberang melalui jalan bawah yang dibina khas.
Beberapa ekor gajah cukup berani untuk merentasi halangan ini.
Infrastruktur sedang membangun dengan pesat di seluruh Afrika
dan ini memberi kesan kepada belantara.
Sebab itu saiz Tsavo sangat penting.
Ia cukup besar untuk memberikan kawasan makan alternatif.
Namun, bukan haiwan besar saja yang mengembara jarak jauh
pada waktu ini.
Sekarang bulan Julai, bulan paling kering di Tsavo.
Di dataran kering di sebelah barat,
sandgrouse jantan dan pasangannya membesarkan keluarga.
Sebagai burung yang bersarang di tanah, anak yang baru menetas ini
akan bangun dan berjalan dalam beberapa jam lagi.
Dengan suhu mencecah hampir 37.7 darjah Celsius,
sandgrouse perlu mencari teduhan dan tempat menyorok yang selamat.
Si ayah berdepan dengan masalah kritikal.
Cari air minuman atau anaknya akan mati.
Si ayah menyertai kawanan sandgrouse,
semuanya terdesak mencari benda yang sama.
Sandgrouse akan terbang sehingga 32 kilometer jauhnya…
ke Sungai Galana yang gah.
Ia penyelamat haiwan-haiwan ini kerana musim kemarau memang teruk.
Sandgrouse datang berduyun-duyun pada waktu ini setiap tahun.
Ada ancaman di tebing sungai.
Duduk berdekatan kawanan bermakna ada ratusan mata yang mengawasi.
Si ayah boleh menyimpan dua sudu besar air di kerongkongnya,
tapi itu tak cukup untuk tiga anaknya.
Si ayah meranduk lebih jauh untuk buat helah yang luar biasa.
Berayun ke depan dan ke belakang,
si ayah menyerap air ke dalam bulu pelepah dadanya.
Bentuk lingkarannya yang disesuaikan menyerap air seperti span.
Selepas isi air selama 15 minit, si ayah pun berlepas…
pulang ke rumah penuh dengan air.
Seekor demi seekor, burung-burung meninggalkan kawanan.
Si ayah memanggil pasangannya.
Si ayah dipimpin ke tempat persembunyian anak burung yang haus.
Jangan risau, ayah datang.
Anak burung mengerumuni si ayah untuk minum
dan menghirup air daripada pelepahnya menggunakan paruh.
Si ayah akan melakukan perjalanan yang sukar ini setiap hari
selama dua bulan lagi…
sehingga anak burung cukup besar untuk terbang mencari air sendiri.
Baru-baru ini, iklim Kenya
menjadi semakin sukar diramal dan semakin ekstrem.
Sekarang kemuncak musim kemarau dan tak tahu bila ia akan berakhir.
Ada haiwan yang menemui cara untuk mencari dedaun hijau yang tinggal.
Gerenuk berjengket-jengket untuk makan.
Gerenuk boleh hidup tanpa minum air sepanjang hayat.
Digelar "zirafah gazel",
gerenuk bergantung pada gerakan akrobatik dan leher panjangnya
untuk mencapai dedaun sukulen yang haiwan lain tak dapat capai.
Tak banyak pilihan pun untuk gerenuk.
Tanah merah Tsavo berterbangan ke atas dalam pusaran habuk.
Haiwan yang lebih besar, misalnya kerbau,
perlu terus bergerak untuk mencari makanan dan air.
Kawanan kerbau bergabung sehingga bilangannya melebihi seribu ekor.
Kawanan kerbau menuju ke Sungai Galana yang mengalir sepanjang tahun.
Kerbau yang terpisah akan ditangkap oleh pemangsa Tsavo yang paling terkenal.
Semasa landasan lama dibina lebih 120 tahun lalu,
kawasan ini digeruni disebabkan oleh dua ekor singa…
yang digelar "Pemakan manusia Tsavo".
Dengar khabar, singa-singa ini telah makan 135 orang pekerja landasan kereta api ,
tapi angka sebenar mungkin lebih rendah.
Terkenal dengan mohawk, sifat yang diturunkan
kepada keturunannya hari ini.
Rupa singa ini dipercayai dibentuk oleh belukar tebal yang didiaminya.
Surai yang lebih pendek kurang terjerat pada semak yang berduri.
Ia juga memastikan singa ini kurang panas.
Namun, pemangsa terkuat pun sukar mencari makanan pada waktu ini.
Lopak air singa-singa ini telah menjadi kolam lumpur melekit.
Kebanyakan mangsanya telah berpindah untuk mencari air di tempat lain.
Cukuplah air yang ada untuk menghilangkan haus buat masa ini.
Merentasi dataran kering Tsavo Timur,
sekumpulan gajah jantan menuju ke kawasan utara taman yang terpencil.
Ini kawasan yang paling tidak terusik dan paling sukar dimasuki.
Monolit besar dan berbatu yang berusia berjuta-juta tahun
timbul dari belukar yang kering dan berduri.
Setiap gajah ingat laluan yang dilalui selama ini…
diturunkan secara turun temurun.
Laluan yang sering dilaluinya dapat dilihat dari udara
dan ia mencipta rangkaian merentasi landskap gersang ini.
Gajah jantan dewasa boleh bertahan beberapa hari tanpa air.
Ini membolehkannya mengembara jauh di kawasan yang dilanda kemarau.
Gajah-gajah ini yakin akan menemui air apabila tiba ke destinasi.
Namun, Sungai Tiva sudah kering.
Kini, ia hanya sungai pasir.
Tiada setitik air pun.
Namun, pokok sawit doum yang mengapit sungai bermusim ini masih hijau,
menandakan ada air di suatu tempat.
Gajah jantan yang bijak tahu bagaimana hendak mencarinya.
Gajah mempunyai deria bau yang kuat.
Berjuta saraf penerima pada belalainya
membantu memimpinnya ke arah air berbatu jauhnya.
Gajah juga boleh mengesannya walaupun tertanam jauh di bawah pasir.
Gajah perlu menggali untuk mendapatkannya.
Apabila lubang semakin dalam, air dalam tanah meresap masuk.
Belalai gajah berfungsi sebagai straw yang fleksibel
dan menyedut air berpasir itu.
Nampaknya gajah membiarkan endapan turun ke bawah belalai, terpisah
dan menghembuskannya.
Gajah ini menikmati air bersih yang ditapis.
Menggoda bagi haiwan-haiwan yang melihat dari tepi.
Setelah gajah selesai minum, giliran penonton-penontonnya pula.
Babun sentiasa yang pertama datang minum.
Jauh di hujung Sungai Tiva terletaknya Air Terjun Bisadi.
Hampir kering dan ada beberapa takungan saja.
Suasana sangat sunyi…
sehingga fajar menjelma.
Bagaikan seluruh ngarai terpukau.
Quelea paruh merah, spesies burung liar terbanyak di dunia.
Sekarang bulan September.
Apabila sumber air mengering, berjuta ekor burung dalam koloni gergasi
yang nomad ini berkumpul di sini.
Dengan ritma yang memukau,
burung ini minum dari kolam air yang tinggal,
satu paruh penuh setiap kali.
Penghijrahan besar-besaran ini semakin bertambah
pada penghujung musim kemarau.
Dengan mencetuskan huru-hara,
burung-burung ini menakutkan haiwan lain yang cuba minum di sini.
Beratnya melenturkan dahan-dahan pokok di sekeliling.
Burung-burung ini akan kekal di sini
selagi air masih ada.
Udara sarat dengan penantian.
Kemudian, simbol harapan.
Di kawasan yang kering ini, pokok baobab mengeluarkan dedaun hijau
dan bunga-bunga putih yang menarik.
Perubahan akan berlaku.
Semua haiwan boleh merasakannya.
Akhirnya, pada bulan Oktober,
selepas tidak turun selama enam bulan,
hujan…
semakin lebat di bukit dan gunung Tsavo Barat
dan di dataran Tsavo Timur.
Sungai Tiva yang kering dan berpasir mengalir semula.
Melata di atas ngarai Bisadi, tempat burung quelea minum,
air terjun kembali semula.
Sungai ini akan tetap mengalir untuk minggu-minggu berikutnya
dan menghidupkan semula kawasan ini.
Krisis menjadi kelegaan.
Daripada gurun gersang menjadi syurga yang penuh warna.
Keadaan ekstrem di Tsavo yang membuatkannya menakjubkan.
Dibilas daripada habuk merah,
bunga seri pagi memenuhi taman dengan hamparan bunganya.
Berduyun-duyun kupu-kupu pioneer white tiba.
Berjuta-juta memenuhi ruang udara dalam perjalanan menuju ke pantai.
Seperti acara balapan bersayap,
generasi baru muncul bersama pertumbuhan baru
dan meneruskan perjalanan yang dimulakan ibu bapanya.
Menari-nari di atas bunga-bungaan,
kupu-kupu yang datang ketika musim basah ini
penting untuk produktiviti taman ini…
dengan mendebungakan dan menjadi makanan untuk pemakan serangga.
Ada masa untuk bermain…
dan membesarkan generasi seterusnya.
Ledakan kelahiran.
Ini membuktikan saiz taman penting untuk melindungi belantara.
Lebih besar taman, lebih banyak spesies boleh tinggal di dalamnya.
Lebih besar kolam gen, lebih sihat haiwan.
Kebelakangan ini, pemilik tanah di sekitar Taman Negara Tsavo
telah bekerjasama bagi mewujudkan Kawasan Perlindungan Tsavo yang lebih luas
menggandakan ruang menjadi lebih besar dan membenarkan haiwan bergerak bebas
dengan selamat di luar sempadannya.
Hanya dengan terus melindungi belantara luas seperti Tsavo
dan mewujudkan taman baru yang sama besar ,
barulah kita boleh menjamin masa depan alam semula jadi di planet ini.
Terjemahan sari kata oleh Aisyah S